Matie met mes in bors gesteekLydia Dameskoshuis. Foto: Facebook Lt.kol. André Traut, woordvoerder van die polisie, het gesê die voorval het omstreeks 22:00 Dinsdag in Hofmeyrstraat plaasgevind. “Volgens die student was sy buite die koshuis toe sy ŉ wit BMW met getinte vensters gesien het. ŉ Onbekende man het haar genader en haar selfoon probeer gryp. Sy het die foon met albei hande teen haar bors vasgedruk. Sy het geskree en dis toe dat die man haar in die bors gesteek het.” Volgens Traut het die verdagte hierna in die motor gespring en weggejaag. “Niemand is al in verband met die voorval in hegtenis geneem nie.” Martin Viljoen, woordvoerder van die universiteit, het gesê hulle het met besorgdheid kennis geneem van die voorval. “Kampussekuriteit het vinnig reageer en die nodige ondersteuning aan die student gebied.” Volgens Viljoen is die student Woensdagoggend vroeg uit die hospitaal, waar sy vir haar beserings behandel is, ontslaan. “Die student word deur haar ma, mede-inwoners, vriende, beradingsdienste en lede van die Studenteraad ondersteun. Berading is vir die student en die koshuis as ŉ geheel aangebied.” Viljoen het gesê die veiligheid van studente en personeel is en bly ŉ prioriteit vir die US se bestuur. “Kampussekuriteit se mobielereaksie-eenheid sal sy huidige strategie in ooreenstemming met die gebeure aanpas. Veiligheidsmaatreëls word deurlopend geëvalueer en verfyn in reaksie op veranderende tendense. Die SAPD is besig met ŉ ondersoek en kampussekuriteit staan die SAPD daarin by. Leidrade word tans opgevolg terwyl getuieverklarings en netwerkbeeldmateriaal in die ondersoek gebruik word.” Viljoen het bevestig bestuurslede van die universiteit en lede van die Studenteraad het Woensdagmiddag ’n noodvergadering gehou oor veiligheidsmaatreëls op die universiteit se kampus.